Κανονισμός (ΕΚ) αριθ. 2707/2000 της Επιτροπής

της 11ης Δεκεμβρίου 2000

για τις λεπτομέρειες εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά την χορήγηση κοινοτικής ενίσχυσης για τη διάθεση γάλακτος και ορισμένων γαλακτοκομικών προϊόντων στους μαθητές των σχολικών ιδρυμάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, για την κοινή οργάνωση της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 15,

Εκτιμώντας τα ακόλουθα:

(1) Ο κανονισμός (ΕΚ) αριθ. 1255/1999 αντικατέστησε τον κανονισμό (ΕΟΚ) αριθ. 804/68 του Συμβουλίου(3), όπως τροποποιήθηκε τελευταία από τον κανονισμό (ΕΚ) αριθ. 1587/96(4) και, μεταξύ άλλων, τον κανονισμό (ΕΟΚ) αριθ. 1842/83 του Συμβουλίου(5), όπως τροποποιήθηκε τελευταία από τον κανονισμό (ΕΚ) αριθ. 1958/97(6), σχετικά με τη διάθεση γάλακτος και ορισμένων γαλακτοκομικών προϊόντων στους μαθητές των σχολικών ιδρυμάτων. Προκειμένου να ληφθεί υπόψη το νέο καθεστώς κοινοτικής ενίσχυσης καθώς και η κτηθείσα πείρα, πρέπει να τροποποιηθούν και να απλοποιηθούν οι διατάξεις του κανονισμού (ΕΚ) αριθ. 3392/93 της Επιτροπής, της 10ης Δεκεμβρίου 1993, σχετικά με τις λεπτομέρειες εφαρμογής του κανονισμού (ΕΟΚ) αριθ. 1842/83 του Συμβουλίου, για τη θέσπιση των γενικών κανόνων σχετικά με τη διάθεση γάλακτος και ορισμένων γαλακτοκομικών προϊόντων στους μαθητές των σχολικών ιδρυμάτων(7), όπως τροποποιήθηκε τελευταία από τον κανονισμό (ΕΚ) αριθ. 2235/97(8). Με την ευκαιρία των τροποποιήσεων αυτών, θα πρέπει, για λόγους σαφήνειας, να προβούμε στην ανασύνταξη του εν λόγω κανονισμού.

(2) Όσον αφορά τους δικαιούχους του καθεστώτος ενίσχυσης, στόχος θα πρέπει να είναι τα νηπιαγωγεία και τα δημοτικά σχολεία και να αφεθεί στα κράτη μέλη η επιλογή του αν θα περιλάβουν ή όχι τη δευτεροβάθμια εκπαίδευση. Προκειμένου να απλοποιηθεί ή διαχείριση του καθεστώτος, ενδείκνυται να αποκλεισθεί η κατανάλωση των προϊόντων αυτών από τους εν λόγω μαθητές στη διάρκεια της παραμονής τους σε κατασκηνώσεις διακοπών.

(3) Η χρησιμοποίηση επιδοτουμένων γαλακτοκομικών προϊόντων στην παρασκευή γευμάτων που σερβίρονται στους μαθητές αντιμετωπίζει δυσκολίες ελέγχου. Η χρησιμοποίηση αυτή φαίνεται, επιπλέον, ένα πολύ λίγο αποτελεσματικό μέσο για την επίτευξη των στόχων του εν λόγω καθεστώτος ενίσχυσης. Θα πρέπει, κατά συνέπεια, να περιορισθεί αυτή η δυνατότητα διανομής.

(4) Ο κατάλογος των επιλέξιμων γαλακτοκομικών προϊόντων στο πλαίσιο της ενίσχυσης πρέπει να καταρτίζεται ευνοώντας όρισμένα βασικά γαλακτοκομικά προϊόντα η κατανάλωση των οποίων έχεί ουσιαστική σημασία για την ισορροπία της αγοράς. Προκειμένου να ληφθούν υπόψη, επιπλέον, οι διάφορες συνήθειες κατανάλωσης στην Κοινότητα, θα πρέπει να προβλεφθεί η δυνατότητα για τα κράτη μέλη να περιλάβουν επίσης ορισμένα αποκορυφωμένα γαλακτοκομικά προϊόντα καθώς και ορισμένα τυριά.

(5) Το άρθρο 14 παράγραφος 3 του κανονισμού (ΕΚ) αριθ. 1255/1999, όπως τροποποιήθηκε από τον κανονισμό (ΕΚ) αριθ. 1670/2000, προβλέπει ένα νέο ποσό της ενίσχυσης για το πλήρες γάλα, ίσο προς 75 % της ενδεικτικής τιμής, και, για τα άλλα γαλακτοκομικά προϊόντα, ένα ποσό ενίσχυσης το οποίο καθορίζεται λαμβάνοντας υπόψη τα γαλακτοκομικά συστατικά των εν λόγω προϊόντων. Θα πρέπει να καθορισθεί το ποσό των ενισχύσεων για τα διάφορα προϊόντα λαμβάνοντας υπόψη τους εν λόγω κανόνες.

(6) Όσον αφορά την πληρωμή της ενίσχυσης, θα πρέπει να καθορισθούν οι όροι που πρέπει να πληρούν οι αιτούντες την ενίσχυση αυτή καθώς και οι διατυπώσεις που πρέπει να συμπληρωθούν για την υποβολή των αιτήσεων, οι επαληθεύσεις που πρέπει να πραγματοποιηθούν από τις αρμόδιες αρχές και οι λεπτομέρειες πληρωμής. Ενδείκνυται να βασισθεί η διαχείριση των πληρωμών των ενισχύσεων και ο έλεγχος του καθεστώτος στην έγκριση των ενδιαφερομένων. Προκειμένου να απλοποιηθεί η διαχείριση του καθεστώτος, θα πρέπει να διευκολυνθεί η διοικητική συγκέντρωση αιτήσεων από τις οργανώσεις που υποβάλλουν την αίτηση για διάφορα σχολικά ιδρύματα.

(7) Το άρθρο 14 παράγραφος 4 του κανονισμού (ΕΚ) αριθ. 1255/1999 προβλέπει ότι η χορήγηση της ενίσχυσης περιορίζεται σε ποσότητα ύψους 0,25 λίτρων ισοδυνάμου γάλακτος ανά μαθητή και ανά ημέρα. Θα πρέπει να καθορισθούν οι αξίες ισοδυνάμου γάλακτος για τα διάφορα προϊόντα.

(8) Οι λεπτομέρειες ελέγχου του εν λόγω καθεστώτος ενίσχυσης πρέπει να καταρτιστούν προκειμένου να διασφαλιστεί, ιδίως, ότι το ποσό της ενίσχυσης απηχείται στην τιμή που πληρώνεται από τους δικαιούχους και ότι τα επιδοτούμενα γαλακτοκομικά προϊόντα δεν εκτρέπονται από τον προδιαγεγραμμένο προορισμός τους.

(9) Θα πρέπει να εφαρμοστεί ο παρών κανονισμός από την 1η Ιανουαρίου 2001, λαμβάνοντας υπόψη την ημερομηνία εφαρμογής του νέου ποσού ενίσχυσης και προκειμένου να επιτραπεί στις αρμόδιες αρχές να προετοιμάσουν την εφαρμογή των νέων διατάξεων.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείριση γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Θέμα

Ο παρών κανονισμός θεσπίζει τις λεπτομέρειες εφαρμογής του κανονισμού (ΕΚ) αριθ. 1255/1999 όσον αφορά την χορήγηση, δυνάμει του άρθρου 14, μιας κοινοτικής ενίσχυσης για τη διάθεση στους μαθητές στα σχολικά ιδρύματα ορισμένων γαλακτοκομικών προϊόντων (στο εξής αποκαλούμενη "η ενίσχυση").

Άρθρο 2

Δικαιούχοι της ενίσχυσης

1. Δικαιούχοι της ενίσχυσης είναι μαθητές οι οποίοι φοιτούν τακτικά σε ένα σχολικό ίδρυμα το οποίο ανήκει σε μία από τις ακόλουθες κατηγορίες:

α) νηπιαγωγεία ή κάθε άλλο ίδρυμα οργανωμένης προσχολικής εκπαίδευσης ή αναγνωρισμένης από την αρμόδια αρχή του κράτους μέλους·

β) τα δημοτικά·

γ) η δευτεροβάθμια εκπαίδευση, εάν το κράτος μέλος αποφασίσει να τα περιλάβει στο καθεστώς το οποίο εφαρμόζεται στο έδαφός του.

2. Οι μαθητές οι οποίοι αναφέρονται στην παράγραφο 1 δεν δικαιούνται της ενίσχυσης, στη διάρκεια της παραμονής τους σε οργανωμένες κατασκηνώσεις διακοπών, ιδίως, από το αντίστοιχο σχολικό ίδρυμα ή από την αρχή οργάνωσης του ιδρύματος αυτού.

3. Η χορήγηση της ενίσχυσης υπόκειται στη γραπτή δέσμευση του σχολικού ιδρύματος ή, ενδεχομένως, της οργανωτικής αρχής, έναντι της αρμόδιας αρχής να μη χρησιμοποιήσει τα επιδοτούμενα γαλακτοκομικά προϊόντα στην παρασκευή γευμάτων.

Ωστόσο, κατόπιν δεόντως αιτιολογημένης αιτήσεως ενός κράτους μέλους, η Επιτροπή μπορεί να επιτρέψει σ' αυτό το κράτος μέλος να αποκλίνει από τη διάταξη του πρώτου εδαφίου.

Άρθρο 3

Γαλακτοκομικά προϊόντα επιλέξιμα για ενίσχυση

1. Τα κράτη μέλη καταβάλλουν την ενίσχυση στα γαλακτοκομικά προϊόντα που περιλαμβάνονται στις κατηγορίες Ι και ΙΙΙ του παραρτήματος.

2. Με την επιφύλαξη του κανονισμού (ΕΚ) αριθ. 2596/97 του Συμβουλίου(9), τα κράτη μέλη έχουν τη δυνατότητα να καταβάλουν την ενίσχυση στα γαλακτοκομικά προϊόντα τα οποία περιλαμβάνονται στις κατηγορίες ΙΙ και IV έως ΙΧ του παραρτήματος.

3. Για τα υπερπόντια γαλλικά διαμερίσματα, το σοκολατούχο ή αρωματισμένο γάλα το οποίο αναφέρεται σε παράρτημα μπορεί να είναι ανασυσταμένο γάλα.

4. Τα κράτη μέλη μπορούν να επιτρέψουν την πρόσθεση κατ' ανώτατο όριο 5 mg φθορίου ανά kg προϊόντων που αναφέρονται στις κατηγορίες Ι έως V του παραρτήματος.

5. Τα προϊόντα που αναφέρονται στο άρθρο 3 παράγραφος 2 στοιχεία β) και γ), του κανονισμού (ΕΚ) αριθ. 2597/97(10) του Συμβουλίου εξομοιούνται, αναλόγως της περιπτώσεως, με το πλήρες γάλα, το ημιαποκορυφωμένο ή το αποκορυφωμένο γάλα.

Άρθρο 4

Ποσό της ενίσχυσης

1. Το ποσό της κοινοτικής ενίσχυσης είναι ίσο προς:

α) 23,24 ευρώ ανά 100 kg προϊόντων της κατηγορίας Ι του παραρτήματος·

β) 21,82 ευρώ ανά 100 kg προϊόντων της κατηγορίας ΙΙ του παραρτήματος·

γ) 17,58 ευρώ ανά 100 kg προϊόντων της κατηγορίας ΙΙΙ του παραρτήματος·

δ) 16,17 ευρώ ανά 100 kg προϊόντων της κατηγορίας IV του παραρτήματος·

ε) 13,34 ευρώ ανά 100 kg προϊόντων της κατηγορίας V του παραρτήματος·

στ) 69,72 ευρώ ανά 100 kg προϊόντων της κατηγορίας VI του παραρτήματος·

ζ) 177,79 ευρώ ανά 100 kg προϊόντων της κατηγορίας VII του παραρτήματος·

η) 197,54 ευρώ ανά 100 kg προϊόντων της κατηγορίας VIII του παραρτήματος·

θ) 217,29 ευρώ ανά 100 kg προϊόντων της κατηγορίας ΙΧ του παραρτήματος.

2. Κατά παρέκκλιση από την παράγραφο 1, στην περίπτωση στην οποία η ενίσχυση θα ήταν ανώτερη από την τιμή πώλησης του προμηθευτή, πριν την αφαίρεση της ενίσχυσης, η ενίσχυση αυτή μειώνεται κατά τρόπο ώστε να διασφαλίζεται ότι δεν υπερβαίνει την τιμή του εν λόγω προϊόντος.

3. Σε περίπτωση τροποποίησης του ποσού ενίσχυσης, εκφρασμένου σε ευρώ, το ποσό του τελευταίου αυτού, για τις ποσότητες με μειωμένη τιμή που διετέθησαν τον τρέχοντα μήνα, είναι εκείνο που εφαρμόζεται την πρώτη ημέρα του μήνα αυτού.

4. Αν οι ποσότητες των προϊόντων που παρασχέθηκαν εκφράζονται σε λίτρα, η μετατροπή των λίτρων σε kg πραγματοποιείται με την εφαρμογή του συντελεστού 1,03.

Άρθρο 5

Εφαρμογή της μεγίστης επιδοτούμενης ποσότητας

1. Για την εφαρμογή της μεγίστης ποσότητας των 0,25 λίτρων, που αναφέρεται στο άρθρο 14 παράγραφος 4 του κανονισμού (ΕΚ) αριθ. 1255/1999, λαμβάνονται υπόψη οι συνολικές ποσότητες γαλακτοκομικών προϊόντων που δίνουν δικαίωμα στην ενίσχυση στη διάρκεια της περιόδου για την οποία η τελευταία αυτή ζητήθηκε και ο αριθμός των μαθητών που είναι εγγεγραμμένοι στο αντίστοιχο σχολικό ίδρυμα.

2. Στην περίπτωση των προϊόντων των κατηγοριών VI έως ΙΧ του παραρτήματος, ο υπολογισμός που αναφέρεται στην παράγραφο 1 πραγματοποιείται με βάση τις ακόλουθες ποσότητες:

α) 100 kg προϊόντων της κατηγορίας VI του παραρτήματος εξομοιούνται με 300 kg πλήρους γάλακτος·

β) 100 kg προϊόντων της κατηγορίας VII του παραρτήματος εξομοιούνται με 765 kg πλήρους γάλακτος·

γ) 100 kg προϊόντων της κατηγορίας VIII του παραρτήματος εξομοιούνται με 850 kg πλήρους γάλακτος·

δ) 100 kg προϊόντων της κατηγορίας ΙΧ του παραρτήματος εξομοιούνται με 935 kg πλήρους γάλακτος.

Άρθρο 6

Γενικοί όροι για την χορήγηση της ενίσχυσης

1. Η ενίσχυση χορηγείται σε έναν εγκεκριμένο αιτούντα σύμφωνα με τα άρθρα 7, 8 και 9, για την παροχή τροφίμων που παράγονται στην Κοινότητα και αναφέρονται σε παράρτημα, τα οποία αγοράζονται στο κράτος μέλος όπου βρίσκεται το σχολικό ίδρυμα.

2. Η ενίσχυση μπορεί να ζητηθεί από:

α) το σχολικό ίδρυμα·

β) την οργανωτική αρχή που υποβάλλει την αίτηση ενίσχυσης για τα προϊόντα που διανέμονται στους μαθητές της αρμοδιότητάς της·

γ) αν το κράτος μέλος το προβλέπει, τον προμηθευτή των προϊόντων·

δ) αν το κράτος μέλος το προβλέπει, μια οργάνωση που υποβάλλει την αίτηση ενίσχυσης για λογαριασμό ενός ή περισσότερων σχολείων ή οργανωτικών αρχών και η οποία έχει συσταθεί ειδικά γι' αυτό το σκοπό.

Άρθρο 7

Εγκρίσεις των αιτούντων

Ο αιτών την ενίσχυση πρέπει να είναι εγκεκριμένος γι' αυτό το σκοπό από τον αρμόδιο οργανισμό του κράτους μέλους, στην επικράτεια του οποίου βρίσκεται το σχολικό ίδρυμα όπου παρέχονται τα γαλακτοκομικά προϊόντα.

Άρθρο 8

Γενικοί όροι για την έγκριση

Η έγκριση υπόκειται στις ακόλουθες δεσμεύσεις οι οποίες λαμβάνονται γραπτώς από τον αιτούντα έναντι της αρμόδιας αρχής:

α) να μη χρησιμοποιεί γαλακτοκομικά προϊόντα παρά μόνον για τη χρήση των μαθητών που παρακολουθούν, αναλόγως της περιπτώσεως, το(-α) σχολικό(-ά) ίδρυμα(-ατα) για τα οποία ζητά την ενίσχυση·

β) να εξοφλήσει τις ενισχύσεις που καταβλήθηκαν αχρεωστήτως, για τις αντίστοιχες ποσότητες, στην περίπτωση που θα διαπιστωθεί ότι τα γαλακτοκομικά προϊόντα δεν διατέθηκαν στους δικαιούχους που αναφέρονται στο άρθρο 2 ή που η ενίσχυση ελήφθη για ποσότητες ανώτερες από εκείνες που προκύπτουν από την εφαρμογή του άρθρου 5·

γ) να θέσει στη διάθεση των αρμοδίων αρχών, κατόπιν αιτήσεώς τους, τα δικαιολογητικά έγγραφα·

δ) να επιτρέπει τους υλικούς επιτόπιους ελέγχους.

Άρθρο 9

Ειδικοί όροι για την έγκριση ορισμένων αιτούντων

1. Στην περίπτωση που η ενίσχυση ζητείται από τον προμηθευτή, εκτός από τους όρους που προβλέπονται στο άρθρο 8, η έγκριση υπόκειται στις ακόλουθες γραπτές δεσμεύσεις που λαμβάνει ο τελευταίος αυτός:

α) να τηρεί λογιστικά βιβλία στα οποία θα φαίνεται κυρίως ο παρασκευαστής των γαλακτοκομικών προϊόντων, το όνομα και η διεύθυνση των σχολικών ιδρυμάτων, ή, ενδεχομένως, οι οργανωτικές αρχές και οι ποσότητες γαλακτοκομικών προϊόντων που επωλήθησαν ή διετέθησαν στα ιδρύματα αυτά·

β) να υπόκειται σε κάθε μέτρο ελέγχου που καθορίζει ο αρμόδιος οργανισμός του αντιστοίχου κράτους μέλους, ιδίως, όσον αφορά τον έλεγχο των λογιστικών.

2. Στην περίπτωση που η ενίσχυση ζητείται από μια οργάνωση που αναφέρεται στο άρθρο 6 παράγραφος 2 στοιχείο δ), εκτός από τους προβλεπόμενους στο άρθρο 8 όρους, η έγκριση υπόκειται και στις ακόλουθες γραπτές δεσμεύσεις της τελευταίας αυτής:

α) να τηρεί λογιστικά βιβλία στα οποία θα φαίνεται κυρίως ο παρασκευαστής των γαλακτοκομικών προϊόντων, το όνομα και η διεύθυνση των σχολικών ιδρυμάτων, ή, ενδεχομένως, οι οργανωτικές αρχές και οι ποσότητες γαλακτοκομικών προϊόντων που επωλήθησαν ή διετέθησαν·

β) να υπόκειται σε κάθε μέτρο ελέγχου που καθορίζει ο αρμόδιος οργανισμός του αντιστοίχου κράτους μέλους, ιδίως, όσον αφορά τον έλεγχο των λογιστικών του.

Άρθρο 10

Αναστολή και απόσυρση της έγκρισης

Στην περίπτωση στην οποία διαπιστώνεται ότι ένας αιτών την ενίσχυση δεν πληροί τους όρους που αναφέρονται στα άρθρα 8 και 9, ή μια άλλη υποχρέωση που προκύπτει από τον παρόντα κανονισμό, η έγκριση αναστέλλεται, για περίοδο 1 έως 12 μηνών, ή αποσύρεται αναλόγως της σοβαρότητας της παρατυπίας.

Τα μέτρα που αναφέρονται στο πρώτο εδάφιο δεν επιβάλλονται σε περίπτωση ανωτέρας βίας ή εφόσον το κράτος μέλος καθορίσει ότι η παρατυπία δεν διεπράχθη αυθαίρετα ή από αμέλεια ή εφόσον η τελευταία αυτή έχει μικρή σημασία.

Σε περίπτωση απόσυρσης, η έγκριση μπορεί να ξαναδοθεί, κατόπιν αιτήσεως του ενδιαφερομένου, αλλά μετά από μια περίοδο έξι μηνών τουλάχιστον.

Άρθρο 11

Η αίτηση πληρωμής

1. Η αίτηση πληρωμής της ενίσχυσης πρέπει να πραγματοποιείται σύμφωνα με τους κανόνες που καθορίζει η αρμόδια αρχή του κράτους μέλους και να περιλαμβάνει τις ακόλουθες ενδείξεις τουλάχιστον:

α) τις ποσότητες που διετέθησαν ανά κατηγορία προϊόντων·

β) το όνομα και τη διεύθυνση του σχολικού ιδρύματος ή της οργανωτικής αρχής.

2. Το κράτος μέλος καθορίζει την περιοδικότητα των αιτήσεων πληρωμής της ενίσχυσης. Οι αιτήσεις αυτές αφορούν μια περίοδο από 1 έως 7 μήνες, λαμβάνοντας ιδίως υπόψη το ποσό των αιτήσεων που ζήτησε ο ενδιαφερόμενος.

3. Με εξαίρεση την περίπτωση ανωτέρας βίας, για να είναι αποδεκτή, η αίτηση πληρωμής της ενίσχυσης πρέπει να υποβάλλεται το αργότερο την τελευταία ημέρα του τέταρτου μήνα που ακολουθεί το τέλος της περιόδου που απετέλεσε αντικείμενο της αίτησης.

Εφόσον η υπέρβαση της προβλεπομένης προθεσμίας στο πρώτο εδάφιο είναι κατώτερη από δύο μήνες, η ενίσχυση πληρώνεται, ωστόσο, αφού υποστεί μία από τις ακόλουθες μειώσεις:

α) 5 % του ποσού της, εφόσον η υπέρβαση είναι κατώτερη από 1 μήνα·

β) 10 % του ποσού της σε όλες τις άλλες περιπτώσεις.

4. Τα αναφερόμενα ποσά στην αίτηση πληρωμής πρέπει να αιτιολογούνται από δικαιολογητικά έγγραφα τα οποία τίθενται στη διάθεση των αρμοδίων αρχών. Τα δικαιολογητικά αυτά έγγραφα πρέπει να αναφέρουν χωριστά την τιμή καθενός των προϊόντων που χορηγήθηκαν και τα οποία αναφέρονται στο παράρτημα και πληρώθηκαν ή συνοδεύονται από την απόδειξη πληρωμής.

Άρθρο 12

Πληρωμή της ενίσχυσης

1. Με την επιφύλαξη του άρθρου 11 παράγραφος 4 η ενίσχυση δεν πληρώνεται σε έναν προμηθευτή παρά μόνον:

α) κατόπιν παρουσίασης μιας απόδειξης των ποσοτήτων που πράγματι παρεδόθησαν· ή

β) με βάση μια έκθεση ελέγχου της αρμόδιας αρχής ο οποίος πραγματοποιήθηκε πριν την οριστική πληρωμή της ενίσχυσης και καθορίζοντας ότι οι αναγκαίοι όροι για την εν λόγω πληρωμή πληρούνται πράγματι· ή

γ) εάν ένα κράτος μέλος το επιτρέπει, κατόπιν παρουσίασης του αναλυτικού λογαριασμού του προμηθευτή από το κονδύλιο από το οποίο πληρώθηκαν, με εξαίρεση κάθε άλλη πράξη, οι ποσότητες που παρεδόθησαν στο πλαίσιο του παρόντος κανονισμού.

2. Η πληρωμή της ενίσχυσης πραγματοποιείται από την αρμόδια αρχή εντός προθεσμίας 4 μηνών αρχής γενομένης από την ημέρα υποβολής της αίτησης που αναφέρεται στο άρθρο 11 παράγραφος 3 με εξαίρεση την περίπτωση όπου θα γίνει διοικητική έρευνα που αφορά το δικαίωμα στην ενίσχυση.

3. Τα κράτη μέλη μπορούν να δώσουν εντολή στις τοπικές αρχές να πραγματοποιήσουν την πληρωμή της ενίσχυσης και να διασφαλίσουν την διαχείριση του προβλεπομένου από τον παρόντα κανονισμό μέτρου.

Στις περιπτώσεις που καθορίζονται από το κράτος μέλος, οι τοπικές αρχές μπορούν να αντικατασταθούν από έναν εγκεκριμένο από το κράτος μέλος οργανισμό του οποίου αποτελούν μέρος τα εν λόγω σχολικά ιδρύματα.

Άρθρο 13

Πληρωμή προκαταβολών

1. Τα κράτη μέλη είναι εξουσιοδοτημένα να πληρώνουν μία προκαταβολή, το ποσόν της οποίας είναι ίσο προς το ποσό της ζητηθείσας ενίσχυσης, μετά τη σύσταση εγγύησης, ίσης προς 110 % του ποσού που προκαταβάλλεται.

2. Στην περίπτωση μιας αίτησης προκαταβολής που υποβάλλεται από έναν προμηθευτή, η αρμόδια αρχή εξουσιοδοτείται να πληρώσει την προκαταβολή με βάση τις ποσότητες που παρεδόθησαν δίχως να απαιτήσει τα δικαιολογητικά έγγραφα που αναφέρονται στο άρθρο 12 παράγραφος 1. Ο προμηθευτής υποβάλλει εντός προθεσμίας 1 μηνός αρχής γενομένης από την πληρωμή της προκαταβολής, τα απαραίτητα παραστατικά της οριστικής πληρωμής της ενίσχυσης στην αρμόδια αρχή, εκτός και αν η τελευταία αυτή συντάξει την έκθεση που αναφέρεται στο άρθρο 12 παράγραφος 1 στοιχείο β).

3. Η οριστική πληρωμή της ενίσχυσης πραγματοποιείται, το αργότερο, στο τέλος του 6ου μήνα που ακολουθεί το τέλος του αντίστοιχου σχολικού έτους.

Άρθρο 14

Μέτρα ελέγχου

1. Τα κράτη μέλη λαμβάνουν τα αναγκαία μέτρα ελέγχου προκειμένου να διασφαλίσουν ότι το ποσό της ενίσχυσης θα απηχείται στην τιμή που πληρώνεται από τον δικαιούχο.

Για τον σκοπό αυτό, ορίζουν μέγιστες τιμές που πληρώνονται ανά μαθητή για τα διάφορα προϊόντα που αναφέρονται στο παράρτημα και διατίθενται στην επικράτειά τους. Οι τιμές αυτές κοινοποιούνται στην Επιτροπή μαζί με τα στοιχεία που αιτιολογούν τον καθορισμό τους.

2. Τα κράτη μέλη λαμβάνουν τα αναγκαία μέτρα ελέγχου προκειμένου να διασφαλίσουν την τήρηση του παρόντος κανονισμού.

Οι έλεγχοι αυτοί περιλαμβάνουν κυρίως τον έλεγχο των δικαιολογητικών εγγράφων που αφορούν την παράδοση των προϊόντων που αναφέρονται στο παράρτημα και την τήρηση των μεγίστων ποσοτήτων που μπορούν να τύχουν της ενίσχυσης.

3. Οι προβλεπόμενοι στην παράγραφο 2 έλεγχοι συμπληρώνονται από υλικές επιθεωρήσεις επιτόπου προκειμένου να ελεγχθεί ιδίως:

α) ότι απηχείται η ενίσχυση στην τιμή που πληρώνεται από τον δικαιούχο και, ιδίως, η τήρηση των μεγίστων τιμών που αναφέρονται στην παράγραφο 1·

β) τα λογιστικά που αναφέρονται στο άρθρο 9·

γ) η χρήση των επιδοτουμένων προϊόντων σύμφωνα με τις διατάξεις του παρόντος κανονισμού, ιδίως στην περίπτωση όπου υπάρχουν ενδείξεις που αφορούν εκτροπή των προϊόντων αυτών·

δ) η τιμή των προϊόντων που πληρώνεται στον προμηθευτή διασφαλίζοντας συγχρόνως ότι η τελευταία αυτή δεν είναι κατώτερη από την αντίστοιχη ενίσχυση.

Άρθρο 15

Κοινοποιήσεις

1. Εντός προθεσμίας έξι μηνών αρχής γενομένης από τη θέση σε ισχύ του παρόντος κανονισμού, τα κράτη μέλη κοινοποιούν στην Επιτροπή τα σε κρατικό επίπεδο μέτρα για την εφαρμογή του παρόντος κανονισμού και, ιδίως, τους κανόνες ελέγχου που έχουν θεσπίσει.

2. Πριν την 31η Δεκεμβρίου κάθε έτους, κοινοποιούν:

α) τις ποσότητες για τις οποίες πληρώθηκαν ενισχύσεις στη διάρκεια του προηγουμένου σχολικού έτους·

β) μια απογραφή των ενεργειών ενημέρωσης και προώθησης που αφορούν τα γαλακτοκομικά προϊόντα που ενδεχομένως έγιναν στο πλαίσιο της διανομής των επιδοτουμένων προϊόντων στα σχολεία.

Άρθρο 16

Κατάργηση

Ο κανονισμός (ΕΚ) αριθ. 3392/93 καταργείται.

Οι αναφορές στον κανονισμό που καταργείται νοούνται ως ότι έχουν γίνει στον παρόντα κανονισμό.

Οι παρεκκλίσεις που γίνονται δυνάμει του άρθρου 3 παράγραφος 3 του κανονισμού (ΕΚ) αριθ. 3392/93 εξακολουθούν να ισχύουν στο πλαίσιο της εφαρμογής του παρόντος κανονισμού.

Οι εγκρίσεις που δίδονται κατ' εφαρμογή του άρθρου 6 του κανονισμού (ΕΚ) αριθ. 3392/93 εξακολουθούν να ισχύουν στο πλαίσιο της εφαρμογής του παρόντος κανονισμού.

Άρθρο 17

Θέση σε ισχύ

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Δεκεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 148 της 28.6.1968, σ. 13.

(4) ΕΕ L 206 της 16.8.1996, σ. 21.

(5) ΕΕ L 183 της 7.7.1983, σ. 1.

(6) ΕΕ L 277 της 10.10.1997, σ. 1.

(7) ΕΕ L 306 της 11.12.1993, σ. 27.

(8) ΕΕ L 306 της 11.11.1997, σ. 11.

(9) ΕΕ L 351 της 23.12.1997, σ. 12.

(10) ΕΕ L 351 της 23.12.1997, σ. 13.

ΠΑΡΑΡΤΗΜΑ

ΚΑΤΑΛΟΓΟΣ ΤΩΝ ΠΡΟΪΟΝΤΩΝ ΠΟΥ ΜΠΟΡΟΥΝ ΝΑ ΤΥΧΟΥΝ ΤΗΣ ΚΟΙΝΟΤΙΚΗΣ ΕΝΙΣΧΥΣΗΣ

Κατηγορία Ι

α) Πλήρες γάλα που έχει υποστεί θερμική επεξεργασία·

β) πλήρες σοκολατούχο ή αρωματισμένο γάλα που έχει υποστεί θερμική επεξεργασία και περιέχει τουλάχιστον 90 % κατά βάρος πλήρους γάλακτος·

γ) γιαούρτι πλήρους γάλακτος.

Κατηγορία ΙΙ

α) Γάλα που έχει υποστεί θερμική επεξεργασία η περιεκτικότητα του οποίου σε λιπαρές ουσίες είναι 3 % τουλάχιστον·

β) σοκολατούχο ή αρωματισμένο γάλα που έχει υποστεί θερμική επεξεργασία και περιέχει τουλάχιστον 90 % κατά βάρος γάλα που αναφέρεται στο στοιχείο α)·

γ) "Piimä/filmjölk" η περιεκτικότητα του οποίου σε λιπαρές ουσίες είναι 3 % τουλάχιστον.

Κατηγορία ΙΙΙ

α) Ημιαποκορυφωμένο γάλα που έχει υποστεί θερμική επεξεργασία·

β) ημιαποκορυφωμένο σοκολατούχο ή αρωματισμένο γάλα που έχει υποστεί θερμική επεξεργασία και περιέχει τουλάχιστον 90 % κατά βάρος ημιαποκορυφωμένου γάλακτος·

γ) γιαούρτι ημιαποκορυφωμένου γάλακτος·

δ) "Piimä/fil" η περιεκτικότητα του οποίου σε λιπαρές ουσίες είναι 1,5 % τουλάχιστον.

Κατηγορία IV

α) Γάλα που έχει υποστεί θερμική επεξεργασία η περιεκτικότητα του οποίου σε λιπαρές ουσίες είναι 1 % τουλάχιστον·

β) σοκολατούχο ή αρωματισμένο γάλα που έχει υποστεί θερμική επεξεργασία και περιέχει τουλάχιστον 90 % κατά βάρος γάλακτος που αναφέρεται στο σημείο α).

Κατηγορία V

α) Αποκορυφωμένο γάλα που έχει υποστεί θερμική επεξεργασία·

β) αποκορυφωμένο σοκολατούχο ή αρωματισμένο γάλα που έχει υποστεί θερμική επεξεργασία και περιέχει τουλάχιστον 90 % κατά βάρος αποκορυφωμένου γάλακτος·

γ) γιαούρτι αποκορυφωμένου γάλακτος·

δ) "Piimä/fil", η περιεκτικότητα του οποίου σε λιπαρές ουσίες είναι κατώτερη από 1,5 %.

Κατηγορία VI

Νωπά τυριά και επαλειφόμενα τυριά περιεκτικότητας σε λιπαρές ουσίες κατά βάρος της ξηράς ουσίας ίσης ή ανώτερης από 40 %.

Κατηγορία VII

Άλλα τυριά από τα νωπά και λιωμένα τυριά, περιεκτικότητας σε λιπαρές ουσίες κατά βάρος της ξηράς ουσίας ίσης ή ανώτερης από 45 %.

Κατηγορία VΙΙΙ

Τυρί "grana padano".

Κατηγορία IΧ

Τυρί "parmigiano reggiano".